گەمارۆدانی حەما (٢٠١١)

گەمارۆدانی حەما (٢٠١١) ئاماژەیە بۆ گەمارۆدانی ڕژێمی سووریا بۆ سەر پارێزگای حەما لە قۆناغی سەرەتایی شەڕی ناوخۆیی سووریا دوای سەرھەڵدانی ناڕەزایەتییە گەورەکانی دژە حکومەت لە شاری حەما کە لە ١٥ی ئازاری ٢٠١١ دەستیپێکرد، ھاوشێوەی ناڕەزایەتییەکان لە شوێنەکانی دیکەی سووریا وەک بەشێک لە شۆڕشەکانی بەھاری عەرەبی. ڕووداوەکان لە مانگی تەمموزی ساڵی ٢٠١١ دەستی پێکرد و چالاکانی ئۆپۆزسیۆن ئەم کارەی ڕژێمی ئەسەدیان بە «گەمارۆدانی گەلەکەی خۆی» وەسف کرد. 

تا ١ی تەممووز زیاتر لە ٤٠٠ ھەزار خۆپیشاندەر لە حەما کۆبوونەتەوە و لە گەورەترین خۆپیشانداندا کە شارەکە لە دژی بەشار ئەسەد بینیبێتی.  دوو ڕۆژ دوای ئەوە؛ تانکەکانی سوپا لە ناوچە جیاوازەکانی شارەکەدا جێگیرکرابوون،  کە بووە ھۆی دروستبوونی ململانێ لە نێوان سوپا لە لایەک و دانیشتوانی شارەکە لە لایەکی دیکە، کە بووە ھۆی کوژرانی زیاتر لە ١٦ ھاووڵاتی مەدەنی لەسەر دەستی ھێزە ئەمنییەکانی سووریا. 

لە ٣١ی تەممووز، حکوومەتی سووریا ھێزەکانی سوپای سووریای ڕەوانەی حەما کرد بۆ کۆنترۆڵکردنی خۆپیشاندانەکانی سەروبەندی جەژنی ڕەمەزان لە چوارچێوەی ھەڵمەتێکی سەربازیدا کە لەنێو دانیشتوانی شارەکەدا بە «کۆمەڵکوژیی ڕەمەزان» ناسراوە.  لە ھەمان ڕۆژدا؛ سوپای سوریا لانیکەم ١٤٢ کەسی لە سەرانسەری سوریا کوشتووە، کە زیاتر لە ١٠٠ کەسیان تەنھا لە حەما و ٢٩ کەسیان لە دێرەزۆر، جگە لە بریندارانی سەدان کەسی دیکە.   توندوتیژییەکان لە ٤ی ئابدا پەرەی سەند، کاتێک ڕژێم تەنھا لە حەما زیاتر لە ٢٠٠ کەسی مەدەنی کوشت.

 سەرچاوەکان